Wes-Randse laerskole leer skaak | Netwerk24
Wes-Randse laerskole leer skaak
15 Augustus 2018 08:54
Dit is hope pret en koel om skaak te speel.
Dít is die boodskap wat die Moves for Life-skaakprogram by laerskoolleerlinge wou inboesem toe hulle einde Julie 'n week lank internasionale skaakdag gevier het.
Valentino Losper, 'n gr. 2-leerling aan die Hartzstraat Primary School in Randfontein, spog met sy gunsteling-skaakstuk.
Die program, wat deur die Silverstar-casino in Krugersdorp geborg word, het 4 111 leerlinge in sewe minderbevoorregte skole aan die Wes-Rand geleer om skaak te speel, waaronder Mashudu (Rietvallei), Avante, Mohlakano, Hartzstraat, FJL Wells, Nooitgedacht 88 en Paardekraal.
Die onderrig het 'n raaiselspeletjie ingesluit oor watter skaakstukke die leerlinge se maats verteenwoordig. Die leerlinge het ook skaakstukke ontwerp en met Tic Tacs skaak gespeel.
Sodoende is die leerlinge se denke, beredenering, strategieë, taktieke, selfvertroue in wiskunde en hul ruimtelike bewustheid ontwikkel.
"Die spesiale lesse verweef kreatiwiteit en skaak sodat dit pretaktiwiteite is wat almal kan geniet," sê Marietjie Jansen van Vuuren, produkbestuurder van Moves for Life.
"Die spel is dus baie meer toeganklik vir alle kinders."
Die onderwysers geniet dit ook, omdat hulle baie meer selfvertroue en vaardighede in skaakonderrig aanleer.